Abrahams sê dán of Zuma vervolg sal wordAdv. Shaun Abrahams, die hoof van die Nasionale Vervolgingsgesag (NVG). Foto: Flickr/GovernmentZA Shaun Abrahams, nasionale direkteur van openbare vervolging (NDOV), sal binnekort aankondig of oudpres. Jacob Zuma strafregtelik vervolg sal word vir die 783 aanklagte van onder meer bedrog en korrupsie wat hom in die gesig staar. Die Nasionale Vervolgingsgesag (NVG) het Maandag laat in ŉ verklaring bevestig dat Abrahams by ŉ besluit berus het. Luidens die verklaring van die NVG sal Abrahams se besluit egter eers later bekend gemaak word aangesien dié liggaam en die Raad vir die Bevordering van die Suid-Afrikaanse Grondwet (Casac) ŉ ooreenkoms aangegaan het. Volgens die ooreenkoms sal Abrahams vir Casac ŉ kennistydperk van twee weke gee voordat hy sy aankondiging maak. Luvuyo Mfaku, woordvoerder van die NVG, sê Casac is reeds in kennis gestel dat Abrahams ŉ besluit oor Zuma se vervolging geneem het om die ooreenkoms tussen die liggame te eerbiedig. Hy sê die tweeweke-kennistydperk verval op 15 Maart. Mfaku het Vrydag gesê Abrahams het ŉ memorandum van die NDOV-vervolgingspan ontvang wat aanbevelings maak oor of Zuma vervolg moet word of nie. Zuma het einde Januarie dokumente by die NVG ingedien oor hoekom hy nié vervolg moet word nie. Die aanvanklike sperdatum vir dié vertoë was 30 November 2017, maar Zuma is uitstel van sewe weke toegeken. Die DA het op 30 November dokumente by die NVG ingedien oor hoekom 783 aanklagte van korrupsie, bedrog, geldwassery en rampokkery teen Zuma onmiddellik weer ingestel moet word. Mmusi Maimane, leier van die DA, het destyds aangevoer die besluit in April 2009 om die aanklagte teen Zuma terug te trek, net maande voordat hy as president verkies is, was irrasioneel.